CELEX: 32019D2211
Language: sk
Date: 2019-12-19 00:00:00
Title: Vykonávacie rozhodnutie Komisie (EÚ) 2019/2211 z 19. decembra 2019, ktorým sa mení vykonávacie rozhodnutie (EÚ) 2018/2031, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012 (Text s významom pre EHP)

23.12.2019   
               
               
                  SK
               
               
                  Úradný vestník Európskej únie
               
               
                  L 332/157
               
            
         VYKONÁVACIE ROZHODNUTIE KOMISIE (EÚ) 2019/2211
         z 19. decembra 2019,
         ktorým sa mení vykonávacie rozhodnutie (EÚ) 2018/2031, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012
         (Text s významom pre EHP)
         EURÓPSKA KOMISIA
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 25 ods. 6,
         keďže:
         
                     (1)
                  
                  
                     Vykonávacie rozhodnutie Komisie (EÚ) 2018/2031 (2) sa má uplatňovať odo dňa nasledujúceho po dni, ktorým sa zmluvy prestanú uplatňovať na Spojené kráľovstvo s výnimkou prípadu, keď dohoda o vystúpení nadobudne platnosť pred uvedeným dátumom. Uplynutie jeho účinnosti sa stanovuje na 30. marca 2020.
                  
               
                     (2)
                  
                  
                     Dňa 29. októbra 2019 Európska rada po dohode so Spojeným kráľovstvom prijala rozhodnutie (EÚ) 2019/1810 (3), ktorým sa predlžuje lehota podľa článku 50 ods. 3 Zmluvy o Európskej únii do 31. januára 2020. Z dôvodu uvedeného ďalšieho predĺženia by lehota uplatňovania vykonávacieho rozhodnutia (EÚ) 2018/2031 nebola dostatočne dlhá na to, aby sa zúčtovacím členom a klientom usadeným v Únii poskytla potrebná právna istota a predvídateľnosť v prípade, že Spojené kráľovstvo vystúpi z Únie bez dohody.
                  
               
                     (3)
                  
                  
                     K 31. decembru 2018 predstavovala nesplatená pomyselná hodnota mimoburzových derivátov celosvetovo viac než 500 biliónov EUR, pričom na úrokové deriváty pripadalo viac než 75 % tejto sumy a na devízové deriváty takmer 20 % tejto sumy. Približne 30 % všetkých mimoburzových derivátov je denominovaných v eurách a iných menách Únie. Trh s centrálnym zúčtovaním mimoburzových derivátov je vysoko koncentrovaný, a to najmä trh s centrálnym zúčtovaním úrokových mimoburzových derivátov denominovaných v eurách, pričom viac ako 90 % sa zúčtováva v jednej centrálnej protistrane usadenej v Spojenom kráľovstve. V roku 2017 sa v uvedenej centrálnej protistrane zúčtovalo 97 % mimoburzových úrokových derivátov denominovaných v eurách, čo podčiarkuje skutočnosť, že účastníci trhu podnikajú kroky, aby sa pripravili na vystúpenie Spojeného kráľovstva.
                  
               
                     (4)
                  
                  
                     Dôvody, na ktorých je založené vykonávacie rozhodnutie (EÚ) 2018/2031, však naďalej existujú. Pretrvávajú najmä potenciálne riziká v súvislosti s finančnou stabilitou Únie a jej členských štátov v prípade vystúpenia bez dohody a pravdepodobne budú pretrvávať aj po 30. marci 2020. Zúčtovací členovia a klienti usadení v Únii potrebujú okrem toho právnu istotu a predvídateľnosť počas dostatočne dlhého obdobia po prípadnom vystúpení Spojeného kráľovstva z Únie bez dohody. Pretrvávajú však aj dôvody obmedzeného trvania tohto rozhodnutia, najmä pokiaľ ide o neistoty v súvislosti s budúcim vzťahom medzi Spojeným kráľovstvom a Úniou, ako aj potenciálny vplyv na finančnú stabilitu Únie a jej členských štátov a na integritu jednotného trhu. Vykonávacie rozhodnutie (EÚ) 2018/2031 by preto malo zostať časovo obmedzené.
                  
               
                     (5)
                  
                  
                     Vykonávacie rozhodnutie (EÚ) 2018/2031 by sa preto malo zmeniť tak, aby sa jeho obdobie uplatňovania stanovilo na jeden rok.
                  
               
                     (6)
                  
                  
                     Počas uplatňovania uvedeného vykonávacieho rozhodnutia bude Komisia priebežne monitorovať, či sa naďalej plnia podmienky, na ktorých je založené vykonávacie rozhodnutie (EÚ) 2018/2031.
                  
               
                     (7)
                  
                  
                     So zreteľom na zmeny nariadenia (EÚ) č. 648/2012 prijaté Európskym parlamentom a Radou, ktoré nadobudnú účinnosť pred tým, ako sa prestane uplatňovať toto rozhodnutie, zohľadní každé potenciálne ďalšie rozhodnutie podmienky a vývoj na finančných trhoch, ako aj vystavenie zúčtovacích členov a klientov usadených v Únii riziku koncentrácie, ktoré predstavujú centrálne protistrany usadené v Spojenom kráľovstve. V prípade, že sa takéto vystavenie považuje za škodlivé pre finančnú stabilitu Únie, by sa každé potenciálne ďalšie rozhodnutie mohlo usilovať o zmiernenie systémového rizika pre Úniu tým, že by obmedzilo prístup uvedených zúčtovacích členov a klientov k určitým produktom, činnostiam alebo službám poskytovaným centrálnymi protistranami usadenými v Spojenom kráľovstve. Na tento účel plánuje Komisia oznámiť svoj zámer najneskôr šesť mesiacov pred uplynutím účinnosti.
                  
               
                     (8)
                  
                  
                     Toto rozhodnutie by malo nadobudnúť účinnosť čo najskôr, aby sa zabezpečila právna istota pre zúčtovacích členov a klientov usadených v Únii.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            V článku 2 vykonávacieho rozhodnutia (EÚ) 2018/2031 sa štvrtý odsek nahrádza takto:
            
               „Jeho účinnosť uplynie jeden rok po dátume uvedenom v druhom odseku.“
            
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 19. decembra 2019
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 201, 27.7.2012, s. 1.
         
            (2)  Vykonávacie rozhodnutie Komisie (EÚ) 2018/2031 z 19. decembra 2018, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012 (Ú. v. EÚ L 325, 20.12.2018, s. 50).
         
            (3)  Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 ZEÚ (Ú. v. EÚ L 278I, 30.10.2019, s. 1).